Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos įgulų aptarnavimo tarnybos (toliau – Perkančioji organizacija) vykdomo pirkimo „Naftos gaudyklių, lietaus vamzdynų valymo ir priežiūros paslaugos“, Nr. 8237488 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi).
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl kvalifikacijos reikalavimų tiekėjams
Vadovaujantis Įstatymo 47 str. 1 d., Perkančioji organizacija privalo išsiaiškinti, ar tiekėjas yra kompetentingas, patikimas ir pajėgus įvykdyti pirkimo sąlygas, todėl ji turi teisę skelbime apie pirkimą ar kituose pirkimo dokumentuose nustatyti būtinus kandidatų ar dalyvių kvalifikacijos reikalavimus ir šių reikalavimų atitiktį patvirtinančius dokumentus ar informaciją. Perkančiosios organizacijos nustatyti kandidatų ar dalyvių kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs. Tikrinant tiekėjų kvalifikaciją, Perkančioji organizacija turi teisę pirkimo dokumentuose nustatyti reikalavimą, kad tiekėjas turėtų teisę verstis ta veikla, kuri reikalinga pirkimo sutarčiai įvykdyti (Įstatymo 47 straipsnio 2 dalis).
Kvalifikacijos reikalavimo dėl teisės verstis veikla, reikalinga viešojo pirkimo sutarčiai įvykdyti, kontekste proporcingumas ir bendroji perkančiųjų organizacijų pareiga nustatyti būtinus kvalifikacijos reikalavimus reiškia, kad tiekėjų teisės verstis veikla, reikalinga viešojo pirkimo sutarčiai įvykdyti reikalavimai turi būti nustatomi ir atitiktis jiems vertinama tik pagal specialiuosius teisės aktus, reglamentuojančius tam tikros specifinės teisės įgijimą[footnoteRef:1]. Taigi, jeigu Perkančioji organizacija kelia tiekėjams reikalavimą dėl teisės verstis veikla, ji turėtų ne tik išsiaiškinti kokie specialūs reikalavimai tam tikrai veiklai keliami, bet ir juos tiksliai ir aiškiai aprašyti pirkimo dokumentuose. [1:  Lietuvos Aukščiausiojo Teismo 2017 m. vasario 14 d. nutartis civilinėje byloje Nr. e3K-7-23-248/2017; 2022 m. gruodžio 7 d. nutartis civilinėje byloje Nr. e3K-3-264-378/2022.] 

Pirkimo sąlygų 8 priedo „Tiekėjų pašalinimo pagrindai, kvalifikacijos reikalavimai ir aplinkos apsaugos vadybos sistemos standartai“ lentelės „Kvalifikacijos reikalavimai“ 1 punkte nustatytas kvalifikacijos reikalavimas: „Teisė verstis veikla (9 p.) Paslaugų tiekėjas:
 - turi būti registruotas Atliekų tvarkytojų Valstybės registre.
- turėti taršos leidimą tvarkyti (surinkti, vežti, naudoti ir/arba šalinti) techninėje specifikacijoje išvardintas atliekas.
- turėti pavojingų atliekų tvarkymo licenciją suteikiančią teisę tvarkyti (surinkti, vežti, naudoti ir/arba šalinti) techninėje specifikacijoje išvardintas atliekas“.
Pažymėtina, jog šio kvalifikacijos reikalavimo turinys nėra tikslus specialiųjų atliekų tvarkymą reglamentuojančių teisės aktų kontekste. Pagal Lietuvos Respublikos atliekų tvarkymo įstatymo 2 straipsnio 46 dalį, leidimas – tai taršos integruotos prevencijos ir kontrolės leidimas arba taršos leidimas, rengiami ir išduodami teisės aktų nustatyta tvarka. Šio įstatymo 6 straipsnio 1 dalis numato, jog privalomas tokio leidimo turėjimas, siekiant atlikti atliekų apdorojimo veiklą (atliekų naudojimo ar šalinimo veikla, įskaitant jų paruošimą naudoti arba šalinti). Taigi teisę vykdyti atliekų apdorojimo veiklą gali suteikti ne tik taršos leidimas (kaip nurodyta kvalifikaciniame reikalavime), bet ir taršos integruotos prevencijos ir kontrolės leidimas. Perkančioji organizacija Tarnybai paaiškino, jog ji nesiekė apriboti tiekėjų galimybės kvalifikaciją pagrįsti taršos integruotos prevencijos ir kontrolės leidimu, jeigu toks leidimas suteikia teisę tvarkyti techninėje specifikacijoje nurodytas atliekas ir atlikti atitinkamas atliekų tvarkymo veiklas, todėl patikslins kvalifikacijos reikalavimą bei tinkamu kvalifikaciją pagrindžiančiu dokumentu laikys tiek taršos leidimą, tiek taršos integruotos prevencijos ir kontrolės leidimą, jeigu konkrečiu leidimu tiekėjui suteikiama teisė tvarkyti techninėje specifikacijoje nurodytas atliekas ir atlikti reikalaujamas atliekų tvarkymo veiklas. Atkreiptinas Perkančiosios organizacijos dėmesys, jog tokio pobūdžio pakeitimas tarptautinės vertės pirkime reikštų esminį pirkimų sąlygų pakeitimą, nes išplėstų galinčių dalyvauti tiekėjų ratą pirkime (t. y. ne tik turinčių taršos leidimus, bet ir taršos integruotos prevencijos ir kontrolės leidimus), todėl būtų negalimas pagal Įstatymo 36 straipsnio 6 dalies nuostatas[footnoteRef:2]. Dėl šios priežasties, tikslinant kvalifikacinio reikalavimo turinį, rekomenduotina Pirkimą nutraukti ir skelbti naują viešąjį pirkimą. [2:  „Perkančioji organizacija savo iniciatyva gali paaiškinti (patikslinti) dokumentus nesibaigus pasiūlymų pateikimo terminui. Kai tikslinama skelbime paskelbta informacija, perkančioji organizacija privalo atitinkamai patikslinti skelbimą ir prireikus pratęsti pasiūlymų pateikimo terminą protingumo kriterijų atitinkančiam laikotarpiui, per kurį tiekėjai, rengdami pasiūlymus, galėtų atsižvelgti į patikslinimus. Tarptautinių pirkimų atveju negali būti daromi tokie esminiai pirkimo sąlygų pakeitimai, dėl kurių būtų buvę galima leisti dalyvauti kitiems kandidatams, negu iš pradžių atrinktiesiems, arba pirkimo procedūra būtų pritraukusi daugiau dalyvių“.] 

Rengiant naujo viešojo pirkimo dokumentus taip pat rekomenduotina tikslinti kvalifikacinio reikalavimo formuluotę pagal Tiekėjų kvalifikacijos reikalavimų nustatymo metodikos[footnoteRef:3] 9 punkto lentelę bei DUK. Kvalifikacijos reikalavime turėti teisę verstis veikla turėtų būti nurodoma konkreti reikalaujama veikla bei teisinis pagrindas (konkretus specialusis teisės aktas, reglamentuojantis specifinės teisės verstis ta veikla, kuri reikalinga pirkimo sutarčiai įvykdyti, įgijimą; detaliau žr. DUK) ir pateikiami, atitiktį kvalifikacijos reikalavimui pagrindžiantys, dokumentai (dokumentų, nurodytų Tiekėjų kvalifikacijos reikalavimų nustatymo metodikos[footnoteRef:4] 9 punkte, kopijos arba nuorodos į nacionalines duomenų bazes bet kurioje valstybėje narėje, prie kurių pirkimo vykdytojas turės galimybę tiesiogiai ir neatlygintinai prisijungusi ir susipažinti su reikalaujamais dokumentais ir (ar) informacija). [3:  Patvirtinta Tarnybos direktoriaus 2017 m. birželio 29 d. įsakymu Nr. 1S-105 „Dėl Tiekėjo kvalifikacijos reikalavimų nustatymo metodikos patvirtinimo“.]  [4:  Patvirtinta Tarnybos direktoriaus 2017 m. birželio 29 d. įsakymu Nr. 1S-105 „Dėl Tiekėjo kvalifikacijos reikalavimų nustatymo metodikos patvirtinimo“.] 


2. Dėl sutarties projekto specialiųjų sąlygų
Pirkimo sąlygų 7 priedo „Paslaugų pirkimo – pardavimo sutarties Specialiosios sąlygos“ (toliau – Sutarties specialiosios sąlygos) 10.1.1 papunktyje nustatyta esminė Sutarties sąlyga: „Tiekėjas nepradeda teikti paslaugų per 20 kalendorinių dienų nuo viešojo pirkimo-pardavimo sutarties įsigaliojimo dienos“. Atsižvelgiant į tai, kad paslaugos teikiamos pagal poreikį – Perkančiajai organizacijai teikiant užsakymus (paslaugų suteikimo terminas skaičiuojamas nuo užsakymo pateikimo dienos), rekomenduotina tikslinti šį punktą, aiškiai nurodant Perkančiajai organizacijai svarbią esminę sąlygą dėl paslaugų teikimo termino (ją formuluojant ne kaip pažeidimą („Tiekėjas nepradeda teikti paslaugų <...>“), bet kaip tiekėjo įsipareigojimą dėl paslaugų teikimo termino, kuris Perkančiajai organizacijai yra esminis.
Sutarties specialiųjų sąlygų 9.5 papunktyje („Tiekėjui taikomos baudos dėl aplinkosauginių ir (arba) socialinių kriterijų nesilaikymo“) nustatyta, jog taikoma 5 (penkių) procentų dydžio bauda nuo Pradinės Sutarties vertės be PVM, nurodytos specialiųjų sąlygų 5.2.1. papunktyje, už kiekvieną pažeidimo atvejį. Šiuo atveju Pirkimu siekiama įsigyti atliekų tvarkymo paslaugas, kurios savaime yra palankios aplinkai, patenkančios į orientacinį aplinkosauginių ir aplinkai palankių prekių bei paslaugų sąrašą. Dėl šios priežasties rekomenduotina Perkančiajai organizacijai pakartotinai įsivertinti šios sąlygos tikslingumą kitų Sutarties specialiųjų sąlygų, numatančių tiekėjo atsakomybę, kontekste, o esant tokios sąlygos poreikiui, aiškiai nustatyti už kokius pažeidimus taikoma ši bauda.
Sutarties bendrųjų sąlygų 22.2.1 papunktyje nurodyta, kad „Pirkėjas vienašališkai nutraukia Sutartį, įspėjęs Tiekėją raštu prieš ne trumpesnį nei 5 (penkių) dienų terminą, jeigu Tiekėjas padaro esminį Sutarties pažeidimą, nurodytą Specialiosiose sąlygose <...>“. Sutarties specialiųjų sąlygų 12.2.13 papunktyje nurodytas esminis sutarties pažeidimas – „Sutarties galiojimo laikotarpiu Tiekėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus“. Atkreiptinas dėmesys, kad Įstatymo 91 straipsnio 4 dalyje nurodyta: „Šiame straipsnyje nurodytos informacijos paskelbimo tikslas – informuoti perkančiąsias organizacijas, perkančiuosius subjektus ar suteikiančiąsias institucijas apie pirkimo sutarties neįvykdžiusius ar netinkamai ją įvykdžiusius tiekėjus“. Pažymėtina, kad Tiekėjo įtraukimas į tam tikrą sąrašą, pvz., Nepatikimų tiekėjų sąrašą, savaime dar nereiškia automatinio pasiūlymo atmetimo ar sutarties nutraukimo. Perkančioji organizacija turi įvertinti tiekėjo padarytą esminį sutarties pažeidimą bei jo galimą įtaką sutarties vykdymui, ar tiekėjo pašalinimas iš pirkimo procedūros proporcingas vertinamam tiekėjo elgesiui. Pažymėtina, kad Pirkimo vykdytojas nėra automatiškai saistomas kito pirkimo vykdytojo per ankstesnį viešąjį pirkimą atlikto vertinimo bei priimto sprendimo (žr. Europos Sąjungos Teisingumo Teismo sprendimą byloje Nr. C 267/18 Compania Naţională de Administrare a Infrastructurii Rutiere SA), o kiekvienu atveju sprendimus turi priimti savarankiškai. Pirkimo vykdytojui – ir tik jam – yra Įstatymu suteikti įgaliojimai įvertinti kiekvieno dalyvio sąžiningumą ir patikimumą ir, atsižvelgiant į proporcingumo principą, nuspręsti, ar tiekėjas turi būti pašalintas iš viešojo pirkimo procedūros. Taigi, tiekėjo įtraukimas į Nepatikimų tiekėjų sąrašą, buvimas jame, teismo patvirtinta taikos sutartis iš jo išbraukiant tiekėją yra tik informacija pirkimo vykdytojams apie pirkimo sutarties neįvykdžiusius ar netinkamai ją įvykdžiusius tiekėjus. Tarnyba rekomenduoja pakartotinai įvertinti, ar tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus turi būti laikomas esminiu vykdomos Sutarties pažeidimu ir ar sąlyga nutraukti dėl to Sutartį yra proporcinga.

Atsižvelgdama į tai, kas nurodyta, Tarnyba rekomenduoja peržiūrėti patikslinti/pakeisti Pirkimo dokumentus, pagal šioje Rekomendacijoje pateiktas pastabas (žr. Rekomendacijos 1, 2 punktus). Įvertinant tai, jog Pirkimo dokumentų pakeitimai susiję su kvalifikacijos reikalavimų peržiūra, dėl kurių galėtų atsirasti naujų dalyvių, toks pakeitimo pobūdis vertintinas kaip esminis, todėl vykdant tarptautinių pirkimų procedūras negali būti atliekamas pagal Įstatymo 36 straipsnio 6 dalį. Atsižvelgiant į nurodytą, Tarnyba rekomenduoja šį Pirkimą nutraukti. Rengiant naujo Pirkimo dokumentus, rekomenduotina įsivertinti galimybes Pirkimo dalių techninių specifikacijų prieduose pateikti detalesnę informaciją apie aptarnaujamus įrenginius (atsižvelgiant į Pirkimo procedūrų metu gautus klausimus), kuri galėtų padėti tiekėjams objektyviai įsivertinti paslaugų teikimo sąnaudas.
Pažymėtina, kad visais atvejais sprendimą dėl tolimesnio Pirkimo procedūros vykdymo ar nutraukimo priima pati Perkančioji organizacija. Tarnybos pateikta Rekomendacija nėra privalomojo pobūdžio įpareigojimas, tačiau Perkančiajai organizacijai neatsižvelgus į Rekomendaciją yra sprendžiamas klausimas dėl Pirkimo perdavimo išsamiam vertinimui. 


